wickkiey/tamil-wikipedia-chunked huggingface dataset:
# சிட்ரிக் அமில சுழற்சி

**சிட்ரிக் அமில சுழற்சி** *(Citric acid cycle)* என்பது காற்று வாழ் உயிரினங்கள் பயன்படுத்திக் கொள்ளும் தொடர்ச்சியான பல வேதிவினைகளின் சுழற்சித் தொகுப்பாகும். இச்சுழற்சி டிரைகார்பாக்சிலிக் அமிலச் சுழற்சி அல்லது கிரெப் சுழற்சி &nbsp; என்ற பெயர்களாலும் அழைக்கப்படுகிறது. காற்று வாழ் உயிரினங்கள் தங்களிடம் சேமிக்கப்பட்டுள்ள ஆற்றலை அசிட்டைல் இணைநொதி மூலம் ஆக்சிசனேற்றம் செய்து செலவழிக்கின்றன. மேற்கூறப்பட்டுள்ள ஆற்றலானது கார்போவைதரேட்டுகள், கொழுப்புகள் மற்றும் புரதம்|புரதங்களை]] கார்பனீராக்சைடு மற்றும் அடினோசின் டிரைபாசுப்பேட்டு வடிவில் வேதி ஆற்றலாக மாற்றப்பட்டு காற்று வாழ் உயிரினங்களின் உடலில் சேமித்து வைக்கப்படுகிறது. இச்சுழற்சியானது கூடுதலாக சில அமினோ அமிலங்கள் தயாரிப்பதற்கும், நிக்கோட்டினமைடு அடினைன் டைநியூளியோடைடு போன்ற ஒடுக்கும் முகவர்களை தயாரிக்கவும் உதவும் முன்னோடிச் செயல்முறையாக இச்சுழற்சி பயன்படுகிறது. எண்ணற்ற உயிர் வேதியியல் செயல்முறைகளுக்கு இவை பெரிதும் பயன்படுகின்றன. சிட்ரிக் அமில சுழற்சியானது செல்லுலார் வளர்சிதை மாற்றத்தின் ஆரம்பகால வழிமுறைகளில் ஒன்றாகும் எனவும், அது உயிரற்றவைகளிலுருந்து இயல்பாகத் தோன்றியிருக்கலாம் எனவும் பல உயிர்வேதியியல் பாதைகளுக்கான இதன் மைய முக்கியத்துவம் பரிந்துரைக்கிறது .  
சிட்ரிக் அமில சுழற்சி என்ற வளர்சிதைமாற்ற பாதையின் பெயர் சிட்ரிக் அமிலத்திலிருந்து பெறப்பட்டதாகும். சிட்ரிக் அமிலம் என்பது டிரைகார்பாக்சிலிக் அமிலத்தின் ஒரு வகையாகும். சிட்ரிக் அமிலம் பெரும்பாலும் உயிரியல் pH இல் மேலாதிக்கம் செய்கின்ற அயனியாக்க வடிவமான சிட்ரேட்டு என்று அழைக்கப்படுகிறது. முதலில் இச்சிட்ரேட்டு பயன்படுத்தப்பட்டு மீண்டும் பல்வேறு வினைகள் மூலமாக மறு உற்பத்தியாகி சுழற்சியை நிறைவு செய்கிறது. சிட்ரிக் அமில சுழற்சியானது அசிட்டேட்டை அசிட்டைல் இணை நொதி மற்றும் தண்ணீர் வடிவில் பயன்படுத்திக் கொள்கிறது. NAD+ அயனியை NADH ஆக ஒடுக்கமடையச் செய்து கார்பனீராக்சைடை உற்பத்தி செய்கிறது. கார்பனீராக்சைடு இங்கு ஒரு கழிவு உடன்விளைபொருளாகும். சிட்ரிக் அமில சுழற்சியில் விளையும் NADH ஆக்சிசனேற்ற பாசுப்போரைலேற்ற வினை பாதைக்கு ஊட்டமளிக்கிறது. நெருக்கமான இணைப்பைக் கொண்ட இவ்விரு பாதைகளின் நிகர விளைவு என்னவெனில் சத்துகள் யாவும் ஆக்சிசனேற்றமடைந்து ஏடிபி என்ற பயன்படத்தக்க வேதி ஆற்றலாக உருவாகிறது என்பது மட்டுமேயாகும்.  
யுகேரியோட்டு செல்களில் இந்த சிட்ரிக் அமில சுழற்சியானது மைட்டோகாண்டரியாவின் சிறுமணிகளில் தோன்றுகிறது. மைட்டோகாண்டரியாக்கள் இல்லாத பாக்டிரியா போன்ற புரோகேரியோட்டிக் செல்களில் சிட்ரிக் அமில சுழற்சி வினைகள் சைட்டோசோலில் புரோட்டான் மாறிலியுடன் நடைபெறுகிறது. ஏடிபி உற்பத்தியானது மைட்ரோகாண்டரியாவின் உட்புற சவ்வுக்குள் நிகழ்வதற்குப் பதிலாக வெளிப்புறத்தில் நிகழ்வதற்கு இச்சுழற்சி உதவுகிறது.
# சிட்ரிக் அமில சுழற்சி

## கண்டுபிடிப்பு

சிட்ரிக் அமில சுழற்சியின் பல கூறுகளும் வினைகளும் 1930 களில் ஆல்பர்ட் சிசென்ட்-கையோர்கை அவர்களின் ஆராய்ச்சி மூலம் நிறுவப்பட்டன. கையோர்கை 1937 இல் உடலியல் அல்லது மருத்துவத்திற்கான நோபல் பரிசை பெற்றார். குறிப்பாக சிட்ரிக் அமில சுழற்சியின் முக்கியக் கூறான பியூமரிக் அமிலம் தொடர்பான ஆய்வுகளை இவர் மேற்கொண்டார் . இறுதியாக 1937 ஆம் ஆண்டில் சீபில்டு பல்கலைக்கழகத்தில் இருந்தபோது ஆன்சு அடோல்பு கிரெப்சு மற்றும் வில்லியம் ஆர்த்தர் ஆகியோர் சிட்ரிக் அமில சுழற்சியை அடையாளம் கண்டு அறிவித்தனர். இதற்காக கிரெப்சிற்கு 1953 ஆம் ஆண்டு நோபல் பரிசு அளிக்கப்பட்டது . இதன் காரணத்தால்தான் சிட்ரிக் அமில சுழற்சி கிரெப் சுழற்சி என்ற பெயராலும் அழைக்கப்படுகிறது .
# சிட்ரிக் அமில சுழற்சி

## பரிணாம வளர்ச்சி

சிட்ரிக் அமில சுழற்சியின் கூறுகள் காற்று தேவைப்படாத பாக்டீரியாக்களிலிருந்து பெறப்பட்டவை ஆகும். பரிணாம வளர்ச்சியில் சிட்ரிக் அமில சுழற்சி ஒருமுறைக்கு மேல் தோன்றியிருக்கக் கூடும் . கோட்பாட்டு ரீதியாக சிட்ரிக் அமில சுழற்சிக்கு எதிராக பல மாற்றுகள் உள்ளன. இருப்பினும் இச்சுழற்சி அதிக செயல்திரனுடன் தோன்றுகிறது. ஒருவேளை இச்சுழற்சிக்கு மாற்றாகக் கருதப்படும் பிற வினைகள் தனித்தனியாக தோன்றினாலும் இறுதியாக அவை இச்சுழற்சியில் வந்தே ஒருங்கிணைகின்றன .
# சிட்ரிக் அமில சுழற்சி

## மீள்பார்வை

கார்போவைதரேட்டு , கொழுப்பு மற்றும் புரத வளர்சிதை மாற்றத்தை இணைக்கும் ஒரு முக்கிய வளர்சிதை மாற்றப் பாதையாக சிட்ரிக் அமில சுழற்சி கருதப்படுகிறது. இச்சுழற்சியின் வினைகள் அனைத்தையும் எட்டு நொதிகள் அசிட்டைல் இணை நொதி வடிவில் அசிட்டேட்டை முழுமையாக கார்பனீராக்சைடாகவும் தண்ணீராகவும் ஆக்சிசனேற்றம் செய்கின்றன. சர்க்கரை, கொழுப்பு, புரதம் ஆகியவற்றின் சிதைவு மூலம் இரண்டு கார்பன் விளைபொருளாக அசிடைல்- இணைநொதி உற்பத்தியாகி சிட்ரிக் அமில சுழற்சியில் நுழைகிறது. நிக்கோட்டினமைடு அடினைன் டைநியூக்ளியோடைடை (NAD+) இச்சுழற்சியின் வேதி வினைகள் மூன்று சமமதிப்புள்ள ஒடுக்க NAD+ (NADH) ஆகவும், ஒரு பகுதி பிளாவின் அடினைன் டைநியூக்ளியோடைடை ஒருசமபகுதி FADH2 ஆகவும், குவானோசின் டைபாசுப்பேட்டு, கனிம பாசுப்பேட்டு ஒவ்வொன்றையும் ஒரு சமபகுதி குவானோசின் டிரைபாசுப்பேட்டு ஆகவும் மாற்றுகின்றன. சிட்ரிக் அமில சுழற்சியில் உருவாகும் NADH மற்றும் FADH2 இரண்டும் ஆக்சிசனேற்ற பாசுப்போரைலேற்ற பாதையில் மீண்டும் ஆற்றல் அதிகமான அடினோசின் டிரை பாசுபேட்டு உற்பத்தியில் பயன்படுகின்றன.
# சிட்ரிக் அமில சுழற்சி

## நிகழ்முறையின் சுருக்கம்

- சிட்ரிக் அமில சுழற்சியின் முதல் படியில் இரு கார்பன் அசெடைல் தொகுதி, அசெட்டைல் துணைநொதி A - விலிருந்து நான்கு கார்பன் ஏற்புச் சேர்மம் ஆக்சலோஅசெடேட்டுக்கு மாற்றப்பட்டு ஆறு கார்பன் சிட்ரேட்டாக உருவாகிறது.
- சிட்ரேட் பின்னர் தொடர் வேதிமாற்றங்களையடைந்து இரு கார்பாக்சில் தொகுதிகளை (ஆக்சலோஅசெடேட்டிலிருந்து, அசெட்டைல் துணைநொதி A கார்பனிலிருந்து இல்லை) கார்பன் டை ஆக்சைடாக இழக்கிறது. சிட்ரிக் அமில சுழற்சியின் முதல் சுற்றில் அசெட்டைல் துணைநொதி A கார்பன்கள் ஆக்சலோ அசெடேட்டின் கட்டமைப்பு கார்பன்களாக உள்ளது.
- இச்சுழற்சியில் உயிர்வளியேற்றத்தினால் உருவான சக்தியானது, சக்தி-நிறைந்த மின்னணுவாக NAD<sup>+</sup> க்கு மாற்றம் செய்யப்பட்டு NADH உருவாகிறது. ஒவ்வொரு அசெடைல் தொகுதிக்கும் மூன்று NADH மூலக்கூறுகள் உருவாகிறது.
- மின்னணுகள், மின்னணு ஏற்பி "Q" -வுக்கும் மாற்றப்பட்டு "QH<sub>2</sub>" உருவாகிறது.
- சுழற்சியின் முடிவில், ஆக்சலோஅசெடேட் மீளாக்கப்பட்டு சுழற்சி தொடர்கிறது.
# சிட்ரிக் அமில சுழற்சி

## வினைகள் அட்டவணை

| 1 | ஆக்சலோ அசெடேட்டு +
அசெட்டைல் துணைநொதி A +
H<sub>2</sub>O | சிட்ரேட்டு+
துணைநொதி A-SH | சிட்ரேட்டு தொகுப்பி | அல்டால் ஒடுக்கம் | மீளாநிலை,
4C ஆக்சலோஅசெடேட்டு - 6C மூலக்கூறாக நீட்டல் |  |
| --- | --- | --- | --- | --- | --- | --- |
| 2 | சிட்ரேட்டு | *ஒரு பக்க*-அகோனிடேட்டு +
H<sub>2</sub>O | அகோனிடேசு | நீரகற்றல் | மீளக்கூடிய மாற்றியமாக்கல் |  |
| 3 | *ஒரு பக்க*-அகோனிடேட்டு +
H<sub>2</sub>O | ஐசோசிட்ரேட்டு | நீரேற்றம் |  |  |  |
| 4 | ஐசோசிட்ரேட்டு +
NAD<sup>+</sup> | ஆக்சலோசக்சினேட்டு +
NADH + H <sup>+</sup> | ஐசோசிட்ரேட் ஐட்ரசன் நீக்கி | உயிர்வளியேற்றம் | NADH உருவாகிறது (= 2.5 ATP) |  |
| 5 | ஆக்சலோசக்சினேட்டு | α-கீட்டோ குளூடாரேட்டு +
CO<sub>2</sub> | கார்பாக்சிலகற்றல் | வினை வீதவரம்பு, மீளாநிலை,
5C மூலக்கூறுகள் உருவாகிறது |  |  |
| 6 | α-கீட்டோ குளூடாரேட்டு +
NAD<sup>+</sup> +
CoA-SH | சக்சினைல் துணைநொதி A +
NADH + H<sup>+</sup> +
CO<sub>2</sub> | α-கீட்டோ குளூடாரேட்டு ஹைட்ரசன் நீக்கி | உயிர்வளியேற்ற
கார்பாக்சிலகற்றல் | மீளாநிலை,
NADH உருவாகிறது (= 2.5 ATP),
4C தொடரி மீளாக்கம் [துணைநொதி A (Co A) தவிர்க்கப்பட்டது] |  |
| 7 | சக்சினைல் துணைநொதி A +
GDP + P<sub>i</sub> | சக்சினேட்டு +
CoA-SH +
GTP | சக்சினைல் துணைநொதி A இணைப்பி | வினைபொருள் மட்டத்தில் பாஸ்ஃபோ ஏற்றம் | (அ) GDP→GTP-க்கு பதிலாக ADP→ATP
ஒரு ATP (அ) அதற்குச் சமமான உருவாக்கம் |  |
| 8 | சக்சினேட்டு +
யுபிகுவினோன் (Q) | ஃபியூமரேட்டு +
யுபிகுவினோல் (QH<sub>2</sub>) | சக்சினேட் ஐட்ரசன் நீக்கி | உயிர்வளியேற்றம் | நொதியானது FAD -அய் இணைத் தொகுதியாக பயன்படுத்துகிறது (வினையின் முதல் கட்டத்தில்: FAD→FADH<sub>2</sub>), 1.5 ATP உருவாகிறது |  |
| 9 | ஃபியூமரேட்டு+
H<sub>2</sub>O | *L*-மேலேட்டு | ஃபியூமரேசு | நீரேற்றம் |  |  |
| 10 | *L*-மேலேட்டு +
NAD<sup>+</sup> | ஆக்சலோ அசெடேட்டு +
NADH + H<sup>+</sup> | மேலேட் ஐட்ரசன் நீக்கி | உயிர்வளியேற்றம் | மீளக்கூடியது (வினையின் சமநிலை மேலேட்டிற்கு சாதகமாக உள்ளது), NADH உருவாகிறது (= 2.5 ATP) | } |
# சிட்ரிக் அமில சுழற்சி

## விளைபொருட்கள்

முதல் சுழற்சியில் விளையும் பொருள்கள்: *ஒரு GTP (அல்லது ATP), மூன்று NADH, ஒரு QH<sub>2</sub>, இரண்டு CO<sub>2</sub>*.  
ஒரு குளுகோஸ் மூலக்கூற்றிலிருந்து, இரண்டு அசெடைல் - துணைநொதி A உருவாவதால், ஒரு குளுகோஸ் மூலக்கூற்றிற்கு, இரு சிட்ரிக் அமில சுழற்சிகள் தேவைபடுகிறது. எனவே, இரு சுழற்சிகளில் விளையும் பொருள்கள்: *இரண்டு GTP, ஆறு NADH, இரண்டு QH<sub>2</sub> மற்றும் நான்கு CO<sub>2</sub>*.  
| சிட்ரிக் அமில சுழற்சியின் ஒட்டுமொத்தச் சமன்பாடுகள் | அசெடைல் - துணைநொதி A + 3 NAD<sup>+</sup> + Q + GDP + P<sub>i</sub> + 2 H<sub>2</sub>O | → CoA-SH + 3 NADH + 3 H<sup>+</sup> + QH<sub>2</sub> + GTP + 2 CO<sub>2</sub> |  |
| --- | --- | --- | --- |
| பைருவேட்உயிர்வளியேற்ற வினைகளையும், சிட்ரிக் அமில சுழற்சி வினைகளையும் இணைத்தால், பைருவேட்உயிர்வளியேற்ற வினைக்கான ஒட்டுமொத்தச் சமன்பாடுகள் | பைருவேட் அயனி + 4 NAD<sup>+</sup> + Q + GDP + P<sub>i</sub> + 2 H<sub>2</sub>O | → 4 NADH + 4 H<sup>+</sup> + QH<sub>2</sub> + GTP + 3 CO<sub>2</sub> |  |
| மேற்கண்ட வினைகளை சர்க்கரைச் சிதைவு வினைகளுடன் இணைக்கும்போது, குளுகோஸ் உயிர்வளியேற்ற வினைக்கான ஒட்டுமொத்தச் சமன்பாடுகள் (சுவாசச்சங்கிலி வினைகளைத் தவிர்த்து) | குளுகோஸ் + 10 NAD<sup>+</sup> + 2 Q + 2 ADP + 2 GDP + 4 P<sub>i</sub> + 2 H<sub>2</sub>O | → 10 NADH + 10 H<sup>+</sup> + 2 QH<sub>2</sub> + 2 ATP + 2 GTP + 6 CO<sub>2</sub> | } |  
H<sub>2</sub>PO<sub>4</sub><sup>-</sup> அயனியை P<sub>i</sub> யும் ADP மற்றும் GDP, ADP<sup>2-</sup> மற்றும் GDP<sup>2-</sup> அயனிகளையும், ATP மற்றும் GTP, ATP<sup>3-</sup> மற்றும் GTP<sup>3-</sup> அயனிகளையும் முறையேக் குறிப்பிடும்பொழுது மேற்கண்ட வினைகள் சமன் செய்யப்படுகிறது.
# செயற்றிட்ட வரைவு

**செயற்றிட்ட மேலாண்மை வரைவு** (Project management plan) அல்லது **செயற்றிட்ட வரைவு** (Project plan) என்பது ஒரு செயற்திட்டம் எவ்வாறு நிறைவேற்றப்பட வேண்டும், கண்காணிக்கப்பட வேண்டும், கட்டுப்படுத்தப்பட வேண்டும் என்பதை தொகுத்துத் தரும் ஓர் ஆவணம் ஆகும். இந்த ஆவணத்திற்கு செயற்திட்ட முகாமையாளரே (மேலாளார்) பொறுப்பாவார். ஒரு செயற்திட்டத்தின் பல்வேறு கூறுகளை உள்ளடக்கி இந்த ஆவணம் அமையும்.  
**பிராஜெட் மானேஜுமன்ட் பாடி ஒஃப் நாலேஜ்** என்ற ஆங்கிலப் புத்தகத்தின் படி, செயற்றிட்ட வரைவு என்பது:  
*செயற்றிட்ட நிறைவேற்றத்திற்கும், செயற்றிட்ட கட்டுப்பாட்டிற்குமான ஒரு முறைசார்ந்த அங்கீகரிக்கப்பட்ட ஆவணம் ஆகும்*
# செயற்றிட்ட வரைவு

## குறிக்கோள்

செயற்திட்ட நிரலின் குறிக்கோள்கள் பின்வருகின்ற கேள்விகளை விவரிப்பதாய் இருத்தல் வேண்டும் :  
- **ஏன்?**
- **எப்படி?**
- **யார்?**
- **எப்பொழுது?**
# பணி உடைப்பு கால அட்டவணை

**பணி உடைப்பு கால அட்டவணை** என்பது ஒரு செயற்திட்டதின் செயற்பரப்புக்கு உட்பட்ட பணிகளை அவற்றை நிகழ்த்தக் கூடிய அடிப்படையில் உடைத்தல் அல்லது பிரித்தல் ஆகும். இது செயற்திட்ட மேலாண்மையில் ஒரு அடிப்படை ஆவணம் ஆகும். இதனைப் பயன்படுத்தியே காலம், செலவு, மாற்றங்கள் நிர்வாகிக்கப்படும்.
# பணி உடைப்பு கால அட்டவணை

## உருவாக்குதல்

- உள்ளீடுகள்: செயற்பரப்பு ஆவணம், தேவைகள் ஆவணம், அமைப்பு வளங்கள்
- நுணுக்கங்களும் கருவிகளும்: உடைத்தல், பிரித்தல்
- வெளியீடுகள்: பணி உடைப்பு கட்டமைப்பு, பணி உடைப்பு கால அட்டவணை
# சார்புநிலை (செயற்திட்ட மேலாண்மை)

செயற்திட்ட மேலாண்மையில் **சார்புநிலை** (dependency) என்பது பணிகள் நிறைவேற்றப்பட வேண்டிய கால வரிசையுடனும், பணிகளுக்கு இடையேயான இணைப்புகளுடனும் தொடர்புடையது. ஒரு பணி இன்னொன்றில் தங்கி இருக்குமா? பல பணிகள் சம காலத்தில் செய்யப்படக் கூடியவையா? வெளிக் காரணிகளில் பணி தங்கி உள்ளதா? போன்ற கேள்விகளுக்கு பதில்தர ஒரு செயற் திட்டத்தின் சார்புநிலைகளை விளங்கிக் கொள்ளல் அவசியமாகும்.
# சார்புநிலை (செயற்திட்ட மேலாண்மை)

## பொதுவான சார்புநிலை வகைகள்

1. முடிக்கவேண்டும் தொடங்குவதற்கு(மு.தொ) (Finish to Start)
1. A மு.தொ B என்பது "A யை முடிக்கு முன்னர் B யைத் தொடங்க முடியாது" என்பதைக் குறிக்கும். இன்னொரு வகையிற் சொல்வதானால், "செயல் B யைத் தொடங்க வேண்டுமாயின் செயல் A முடிந்திருக்க வேண்டும்".
}}
# பிரிட்டோரியா

, seat of South Africa's government.]]  
**பிரிட்டோரியா** (en:Pretoria), தென்னாபிரிக்காவின் செயலகத் தலைநகரம் ஆகும். இது கோட்டெங் மாகாணத்தின் வட பகுதியில் அமைந்துள்ளது. தென்னாபிரிக்காவின் சட்டமன்ற தலைநகரமாக கேப் டவுனும், நீதித்துறைத் தலைநகரமாக புளூம்பொன்டெயினும் விளங்குகின்றன. இது ஷ்வானே நகர மாநகரசபையினுள் அமைந்துள்ளது.
# நீர்க்கோவை

**நீர்க்கோவை ** (Ascites, கிரேக்கம் *askites*, "baglike") இரையகக் குடலியவியல் மருத்துவத்தில் பரிவிரிக்குழியில் பாய்மச் சேகரிப்பினைக் குறிக்கும் ஓர் கலைச்சொல்லாகும். இந்த மருத்துவ நிலமை **பரிவிரிக்குழி பாய்மம்**, **பரிவிரிப் பாய்ம மிகுதி**, **பரிவிரிநீர்த்தல்** அல்லது **அடிவயிற்று நீர்வீக்கம்** என்றெல்லாமும் அறியப்படுகிறது. இந்த நிலைமை பெரும்பாலும் கல்லீரல் இழைநார் வளர்ச்சியாலும் தீவிர கல்லீரல் நோயினாலும் ஏற்பட்டாலும் இதன் இருப்பினைக் கொண்டு பிற முக்கிய மருத்துவச் சிக்கல்களையும் அடையாளம் காண முடியும். குருதிப் பரிசோதனை, அடிவயிற்று மீயொலி நோட்டம் , ஊசி கொண்டு பாய்ம வெளியேற்றம் அல்லது துளைத்து வடித்தல் (சில நேரங்களில் மருத்துவ சிகிட்சையாகவும்) ஆகியன கொண்டு இதன் காரணங்களை அறுதியிட இயலும். மருந்துகள் (சிறுநீரிறக்கிகள்), துளைத்து வடித்தல், மற்றும் அடையாளம் காணப்பட்ட காரணத்தை குவியப்படுத்திய பிற சிகிட்சை முறைகள் கொண்டு இதற்கான சிகிட்சை அளிக்கப்படுகிறது.
# கஞ்சமலை

**கஞ்சமலை** என்பது சேலம் மாவட்டத்தில் உள்ள ஒரு மலை ஆகும். இந்த மலையில் சித்தர்கள் அதிகம் வாழ்ந்ததாகச் சொல்லப்படுகிறது. சேலம் மாநகரத்திலிருந்து வடமேற்கு திசையில் இம்மலை அமைந்துள்ளது. சேலத்திலிருந்து இளம்பிள்ளைக்குச் செல்லும் வழியில் மலையின் வடக்கு அடிவாரத்தில் சித்தர்கோயில் அமைந்துள்ளது. சித்தர் கோயிலின் அருகில் ஒரு நீரோடை ஓடுகிறது.
இது வற்றாத நீருற்றாக உள்ளது. இந்த மலையின் இரும்புத்தாது கலந்த இந்த நீர் நோயை நீக்கும் அருமருந்தாகச் சொல்லப்படுகிறது. இந்த மலையில் காளங்கிநாதர் என்ற சித்தர் வாழ்ந்தார் என்பதற்கான குறிப்பு திருமூலர் திருமந்திரத்தில் உள்ளது. மலையின் உச்சியில் மேல்சித்தர்கோயில், கரியபெருமாள் கோயில் ஆகிய கோயில்கள் உள்ளன. மலையடிவாரத்தில் உள்ள சித்தர் கோயிலில் இருந்து சிறிய வழித்தடத்தில் நடந்து மேல்சித்தர் கோயிலுக்குச் செல்லலாம். மேல்சித்தர்கோயில் அருகில் ஓர் ஊற்றும் நீரோடையும் உள்ளது.மலையின் தென்பகுதியில் சடையாண்டி ஊற்று உள்ளது. இந்த இடத்தில் சடையாண்டிச் சித்தர் வாழ்ந்ததாகச் சொல்லப்படுகிறது.
# ஒலியொளிர்தல்

**ஒலியொளிர்வு** அல்லது **ஒலியொளிர்தல்** *(sonoluminescence)* என்பது அழுத்தமான ஒலிப்புலத்திற்கு உட்படுத்தப்பட்ட நீர்மத்தில் உள்ள குமிழிகள் ஒளி அலைகளை வெளியிடுதல் ஆகும்.
# ஒலியொளிர்தல்

## வரலாறு

1934 ஆம் ஆண்டு இடாய்ச்சுலாந்தில் உள்ள கியோலோன் பல்கலைக்கழகத்தில் (University of Cologne) நடந்த ஒலியெதிர்வி (sonar) ஆய்வொன்றின் போது எச். ஃபிரன்செல் (H. Frenzel) மற்றும் எச். சூல்ட்டெசு (H. Schutes) ஆகியோர் இவ்விளைவைக் கண்டறிந்தனர். அவர்கள் அப்போது பல நீர்க்குமிழிகள் ஒளிர்வதைக் கண்டறிந்தனர். பல ஆராய்ச்சிகளுக்குப் பின் 1988 ஆம் ஆண்டு ஃபிலிப் கெய்டன் என்பவர் தனி நீர்க்குமிழி ஒன்றிலிருந்து ஒலியொளிர்வை நிகழ்த்திக் காட்;டினார்.
# ஒலியொளிர்தல்

## பண்புகள்

ஒரு போதுமான அலை நீளமுள்ள ஒலியலை, நீரினுள் செலுத்தப்படும் போது அது எளிதில் உடையக் கூடிய வளிக்குமிழி (காற்றுக்குமிழி)யை உருவாக்குகிறது. ஆய்வகங்களில் ஒரே நீர்க்குமிழி மீண்டும் மீண்டும் தோன்றி மறையும் படி செய்ய முடிகிறது.  
- அழுத்தமான ஒலிப்புலத்திற்கு ஆளாக்கப்படும் போது இக் குமிழிகள் மிகக் குறுகிய காலத்திற்கு ஒளியை வெளியிடுகின்றன. (35 முதல் சில நூறு பிக்கோ நொடிகள்)
- மந்த வாயுக்களைச் சேர்க்கும் போது ஒளிர்வின் செறிவு அதிகமாகிறது.
- குமிழி வெப்பநிலை 2300 முதல் 5100 கெல்வின் வரை இருக்கும். (சூரியனின் மேற்பரப்பு வெப்பநிலை - 5,8000 கெல்வின்)
# ஒலியொளிர்தல்

## உயிரியல் ஒலியொளிர்வு

கடல் வாழ் இறால் வகையில் ஒன்றான அல்ஃபிடே குடும்ப இறால்கள் நீலத்திமிங்கலத்துக்கு அடுத்த படியாக கடலில் வாழும் அதிக இரைச்சலிடும் விலங்கு ஆகும். இது தனது நகங்களின் மூலம் துளை குமிழிகளை (குழிவுகளை) உருவாக்குகிறது. இது 80,000 பாஸ்கல் அழுத்தத்தையும் 218 டெசிபல் அளவு ஒலியையும் உண்டாக்கக் கூடியது. இந் நிகழ்வின் போது ஒலியொளிர்வு நிகழ்கிறது. இந்த ஒளியொளிர்தல் வெறும் கண்களால் காண முடியாதது.
மேலும் இது மற்ற உயிரியல் ஒளிர்வுகளைப் போல முக்கியத்துவம் வாய்ந்ததும் அன்று.
# வட்டரங்கு

**வட்டரங்கு** (Circus) வேடிக்கையான சில நிகழ்ச்சிகளை நடத்தும் அரங்கமாகும். இவ்வரங்கில் விலங்கு, பறவைகளைக் கொண்டு வேடிக்கை நிகழ்ச்சிகள் செய்து காண்பிக்கப்படுகின்றன. சிறுமிகள், பெண்களைக் கொண்டு சீருடற்பயிற்சி (gymnastics) மற்றும் பல சாகச நிகழ்ச்சிகளைச் செய்து காண்பிக்கின்றனர். உயரத்திலிருந்து கம்பி விளையாடுதல், வாகனங்களைக் கொண்டு சாகசங்கள் செய்தல் போன்றவையும் நிகழ்த்தப்படுகின்றன. குள்ளமானவர்கள், மிக உயரமானவர்கள் போன்றவர்களைக் கொண்டு கோமாளி வேடமிட்டு வேடிக்கை செய்து அரங்கத்திலிருப்பவர்களை மகிழச்
செய்தல் போன்றவை நடத்தப் பெறுகின்றன.
# வட்டரங்கு

## பயிற்சி

சர்க்கஸ் தொழிலை பாதுகாக்கும் பொருட்டு பயிற்சி மையமொன்று தலச்சேரியில் கேரள மாநில அரசின் சார்பாக, 2010இல், "சர்க்கஸ் அகடமி' எனும் பெயரில் துவக்கப்பட்டது.
# மெரீனோ

**மெரீனோ** என்பது கம்பளிக்காக வளர்க்கப்படும் ஸ்பெயினைச் சேர்ந்த ஒரு புகழ்பெற்ற செம்மறி ஆட்டினமாகும்.
# மெரீனோ

## விளக்கம்

இந்த ஆடுகள் வெண்மையான முகமும், காதுகளும் கொண்டவையாகவும், கிடாக்கள் கொம்புகளோடும், பெட்டைகளை கொம்புகள் அற்றும் இருக்கும். இந்த ஆடுகளில் பெரும்பாலான ஆடுகளில் தலையும், கால்களும் ரோமத்தினால் மூடப்பட்டிருக்கும். வறண்ட மற்றும் மாறுபட்ட காலநிலைகளிலும் நன்கு வளரக்கூடிய திறன் கொண்டது.
மற்ற இனங்களைக் காட்டிலும் இவ்வினப் பெட்டை ஆடுகள் அதிக காலம் வாழக்கூடியனவாகவும் உள்ளன.  
செம்மறிகள் யாவற்றினும் இதனுடைய முடியே மிகவும் மென்மையானது. இது பொதுவாக தடகள விளையாட்டு ஆடைகளின் தயாரிப்புக்குப் பயன்படுத்தப்படுகிறது. இவற்றின் முடி பின்வரும் தன்மைகளின் காரணமாக தடகள விளையாட்டு ஆடை தயாரிப்பில் விரும்பிப் பயன்படுத்தப்படுகின்றது.  
- உடல் வெப்பநிலையைப் பராமரிக்கிறது. வெதுவெதுப்பாக இருந்தாலும் இவை அணிபவரின் உடல் வெப்பநிலையை மிகவும் அதிகரிப்பதில்லை. மேலும் இவை வியர்வையை நன்கு உறிஞ்சிக் கொள்கின்றன.
- பருத்தியைப் போல ஈரத்தை உறிஞ்சிக் கொண்டாலும் ஈரமாக இருக்கையிலும் வெதுவெதுப்பாகவே இருக்கின்றது.
- மற்ற கம்பளி வகைகளைப் போலவே மெரீனோவிலும் பாக்டீரியாவை எதிர்க்கும் திறன் கொண்ட லெனோலின் உள்ளது.
- கிடைக்கும் கம்பளிகளில் மெரீனோவின் கம்பளியே மிகவும் மென்மையானது.
# சினாம்பா

**சினாம்பா** என்பது நடு அமெரிக்காவில் பண்டைக்காலத்தில் கடைப்பிடிக்கப்பட்ட ஒரு வேளாண்மை முறையாகும். மெக்சிக்கோ பள்ளத்தாக்கில் உள்ள ஏரிகளில் ஆழம் குறைந்த படுகைகளில் பயிர்செய்ய ஏற்ற மண்ணைக் கொண்டு அமைக்கப்பட்டட செவ்வக வடிவிலான பகுதிகள் இம்முறையில் பயிர்செய்ய பயன்படுத்தப்பட்டன. மிதக்கும் தோட்டங்கள் என்று பொதுவாக அறியப்பட்ட இவற்றின் அளவு 30 மீட்டர் நீளமும் 2.5 மீட்டர் அகலமுமாக இருந்தது. சில வேளைகளில் இதனை விடப்பெரியவையும் இருந்தன. இந்தத் தீவுகள் ஆண்டுக்கு முப்போகம் விளையுமளவுக்கு வளம் மிக்கவையாக இருந்தன.  
சோளம், பீன்சு, தக்காளி, சிலி மிளகு முதலிய பயிர்கள் சினாம்பாக்களில் முதன்மையாக விளைவிக்கப்பட்டன. சினாம்பா என்ற சொல் மூங்கிலால் ஆன சதுரம் எனப்பொருள் தரும் நகுவாட்டில் சொல்லில் இருந்து தோன்றியது.
# இன்கா சாலை அமைப்பு

**இன்கா சாலை அமைப்பு** என்பது கொலம்பசுக்கு முந்தைய காலத்தில் தென்னமெரிக்காவின் மிகவும் மேம்பட்டதும் விரிவானதுமான இன்கா இனத்தவர்களால் ஏற்படுத்தப்பட்ட சாலை அமைப்பாகும். இந்த அமைப்பு தென்வடலாகச் செல்லும் இரு சாலைகளை அடிப்படையாகக் கொண்டது. இவ்விரு சாலைகளில் இருந்தும் பல கிளைகள் உள்ளன. இவற்றுள் நன்கு அறியப்பட்டது மாச்சு பிச்சுவிற்குச் செல்லும் பாதையாகும். இன்கா சாலையமைப்பு 40,000 கி.மீ சாலைகளை இணைத்ததுடன் 3,000,000 ச.கி.மீ பரப்பு நிலங்களை இணைத்தது. பெரும்பாலான சாலைகள் ஒன்றிலிருந்து நான்கு மீட்டர் அகலம் வரை இருந்தன.  
அழகிய சாலை எனப்பொருள் தரும் காப்பக் நன் என்ற சாலை இன்கா பேரரசின் முதன்மையான தென்வடல் சாலை ஆகும். இது ஆண்டிய மலைத்தொடரினைத் தொடரந்து 6,000 கி.மீ தொலைவு சென்றது. இச்சாலை இன்கா அரசு தனது படைகளை தனது தலைநகரில் இருந்து அரசின் கட்டுப்பாட்டில் இருந்த பகுதிகளுக்கு அனுப்பப் பயன்பட்டது.
# கான்ட் விளக்கப்படம்

**கான்ட் விளக்கப்படம்** அல்லது **கான்ற் அட்டவணை** என்பது கென்றி கான்ற் இனால் மேம்படுத்தப்பட்ட ஒரு செயற்திட்டப் பணிக் கூறுகளின் (terminal elements) கால அட்டவணையை எடுத்துரைக்கும் ஒரு வகை பட்டை விளக்கப் படம் ஆகும். கென்றி கான்ற், இந்த விளக்கப்படத்தினை 1910-1915 காலகட்டத்தினில் உருவாக்குகிறார். இது ஒரு பணிக் கூறு எப்போது தொடங்குகிறது, எப்பொழுது முடிகிறது, அதன் சார்புநிலைகள் எவை போன்றவற்றை காட்சிப்படுத்துகிறது.
# கான்ட் விளக்கப்படம்

## விளக்கம்

கான்ற் விளக்கப்படம் ஒரு வகையான செவ்வக விளக்கப்படம் ஆகும், இது திட்டங்களை அட்டவணைப்படுத்துகிறது. இந்த விளக்கப்படம் செங்குத்து அச்சில்(Y) செய்யப்படும் பணிகளையும், கிடைமட்ட அச்சில் (X) அதற்குண்டான கால அளவையும் பட்டியிலிடுகிறது. வரைபடத்தின் செவ்வகபட்டியின் அகலமானது ஒவ்வொரு பணியின் கால அளவை காட்டுகிறது. கான்ற் விளக்கப்படம் திட்டத்தின் கீழுள்ள ஒவ்வொரு பணிகளின் ஆரம்ப மற்றும் முடிவு நாட்களை விளக்குகிறது. செயல்திட்டத்தின் பணி உடைப்பு கால அட்டவணையானது பணிப் பகுதிகளின் சுருக்கங்கள் மற்றும் இறுதிப் பகுதியை உண்டாக்குகிறது. நவீன கான்ற் விளக்கப்படம் செயல்பாடுகளுக்கிடையுள்ள சார்புநிலை (செயற்திட்ட மேலாண்மை) தொடர்புகளைக் காட்டுகிறது. கான்ற் வரைபடங்கள் திட்டத்தின் தற்போதைய நிலையினை அட்டவணைப்படுத்த, இன்றைய தேதியில் "TODAY" என்ற செங்குத்தான குறீயிட்டின் முலம் முடிக்கப்பட்ட சதவீதம் வண்ணங்களுடனும் காட்டப்படும். இந்த வரைபடம் சிக்கலான பணிகளை வரையறுத்தும் அதற்கு முன்னுரிமை அளிப்பதையும் காட்டுகிறது.  
கான்ட் வரைபடங்கள் சிலநேரங்களில் பார் விளக்கப்படங்களுடன் ஒப்பிடப்படுகின்றன.  
கான்ட் வரைபடங்கள் தொடக்கத்தில் "முன்னதாக ஆரம்பிக்கும் கால முறையை" பயன்படுத்தி உருவாக்கப்படும், அங்கு முந்தைய பணி முடிந்தவுடன் அடுத்த பணி உடனே ஆரம்பிக்கும் வண்ணம் அட்டவணையிடப்பட்டிருக்கும். இந்த முறை கூடுதல் நேரத்தினை ஒவ்வொரு பணிக்கும் ஏற்படுத்தி தரும்.
# கான்ட் விளக்கப்படம்

## உதாரணம்

பின்வரும் அட்டவணையில் 7 செயல்திட்டங்கள் உள்ளன, முறையே *a* முதல் *g* வரை பெயரிடப்பட்டுள்ளன. சில செயல்திட்டங்களை ஒரே நேரத்தில் செய்யலாம், முறையே (*a* & *b*) ஆகும். சில செயற்திட்டங்கள் முந்தைய திட்டங்கள் முடிந்தபொழுதே தொடங்க முடியும், உதாரணமாக (*c* and *d* திட்டங்களானது, *a* செயற்திட்டம் முடிந்தபிறகே தொடங்கமுடியும்). ஒவ்வொரு செயற்பாட்டுக்கும் முன்று கால அளவுகள் உள்ளன, திட்டமிடப்பட்ட கால அளவு (*O*), சராசரியான கால அளவு (*M*) மற்றும் திட்டமிடப்படாத கால அளவு (*P*). எதிர்பார்க்கப்படும் கால அளவானது(*T<sub>E</sub>*) பின்வரும் விதிமுறைகளை கொண்டு கணக்கீடப்படுகிறது(*O*&nbsp;+&nbsp;4*M*&nbsp;+&nbsp;*P*)&nbsp;÷&nbsp;6).  
| செயற்பாடுகள்/செயற்திட்டம் | முந்தைய செயற்பாடுகள் | அனுமானிக்கப்பட்ட கால அளவு | எதிர்பார்க்கப்படும் கால அளவு (*T<sub>E</sub>*) |
| --- | --- | --- | --- |  
இதன் பிறகு ஒருவர் கான்ற் விளக்கப்படத்தினை வரையலாம்.  
பயன்படுத்தி உருவாக்கப்பட்டது. குறிப்பு (1) சிக்கலான பாதை முறை சிகப்பு நிறத்திலும், (2) சிக்கலற்ற பாதை முறை கறுப்பு நிறத்திலும், (3) சனி, ஞாயிறு விடுமுறை தினமாதலால் அட்டவணையிலிருந்து விலக்கபடுகிறது. கான்ற் விளக்கப்படத்தில், வார இறுதிநாட்களில் சில செவ்வகங்கள் நீளமாக இருக்கும்.]]
# கம்பளி

**கம்பளி** என்பது விலங்குகளின் முடியினைக் கொண்டு உருவாக்கப்படும் ஒரு நெசவு இழையாகும். இது செம்மறி, ஆடு முதலியவற்றிலிருந்தும் ஒட்டக வகையைச் சேர்ந்த விக்குன்யா, அற்பாக்கா ஆகியவற்றில் இருந்தும் முயல்களில் இருந்தும் அவற்றின் முடியினை வெட்டி உருவாக்கப்படுகின்றன. கம்பளியினால் செய்யப்பட்ட துணிகள் வெதுவெதுப்பாக இருப்பதால் இவை குளிர்ப்பகுதிகளில் விரும்பிப் பயன்படுத்தப்படுகின்றன. கம்பளிக்காகவே பல விலங்குகள் வளர்க்கப்படுகின்றன (எடுத்துக்காட்டு: மெரீனோ).
# 5 ஏன்கள்

**5 ஏன்கள்** (*5 Whys*) என்பது கேள்வி-பதில் மூலம் ஒரு சிக்கலின் மூலக் காரணத்தை அல்லது காரண காரிய உறவை அறிந்து கொள்வதற்கு பயன்படும் ஒரு எளிய வழிமுறையாகும். ஒரு சிக்கலின் காரணத்தைப் பற்றி ஐந்து தொடர்ச்சியான கேள்விகளை கேட்பதே இந்த முறை. ஏன், ஏன் என்று தொடர்ச்சியாக கேட்பதன் மூலம் பிரச்சினையின் மூலத்தை கண்டறிய இந்த முறை உதவும்.
# 5 ஏன்கள்

## உதாரணம்

- வாகனம் ஓடாது (சிக்கல் அல்லது பிரச்சனை)
1. ***ஏன்?*** - மின்னகலம் இயக்கமற்றுள்ளது. (முதலாவது ஏன்)
1. ***ஏன்?*** - மாறுமின்னாக்கி இயங்கவில்லை. (இரண்டாவது ஏன்)
1. ***ஏன்?* **- மாறுமின்னாக்கியின் பட்டி உடைந்தது. (மூன்றாவது ஏன்)
1. ***ஏன்?*** - மாறுமின்னாக்கியின் பட்டி நல்ல பயன்பாட்டிலும் மாற்றப்படாமலும் இருக்கிறது. (நான்காவது ஏன்)
1. ***ஏன்?*** - வாகனம் பரிந்துரைக்கப்பட்ட செப்பணிடல் கால அட்டவணையின்படி பராமரிக்கப்படவில்லை. (ஐந்தாவது ஏன், மூல காரணி)
# 5 ஏன்கள்

## மேலும் பார்க்க

- காரணம் காரிய வரைபடம்
# நீரெலித் தொப்பி

**பீவர் தொப்பி**, நீரெலி விலங்குகளின் உரோமங்களைச் சேர்த்து அழுத்திப் பெறப்பட்ட உரோமத் தகடுகளைப் பயன்படுத்திச் செய்யும் ஒரு தொப்பி வகை. மென்மையானதும், மீள்தன்மை கொண்டதுமான இப் பொருளைப் பயன்படுத்திச் செய்யப்பட்ட தொப்பிகள் 1550 க்கும் 1850 க்கும் இடைப்பட்ட காலத்தில் ஐரோப்பாவின் பெரும் பகுதியில் இதை மக்கள் விரும்பி அணிந்தனர். முதலாம் நோட்டன் பேரரசர், மயிலிறகாலும், ரோசா இதழ் வடிவத்தாலும் அலங்கரிக்கப்பட்ட நீரெலித் தொப்பியை அணிந்தார்.  
ஐரோப்பாவில் நீரெலித் தோலுக்கு இருந்த கேள்வி இவ்விலங்குகளை ஏறத்தாழ அழியும் நிலைக்கே தள்ளிவிட்டது. இதன் தேவை புதிய உலகத்தில் நீரெலிகளின் எண்ணிக்கையைப் பெருமளவு குறைத்துவிட்டதனால், இதன் வணிகத்தின் மூலம் இலாபம் பெற விரும்பியவர்களூடாகக் குடியேற்றவாத விரிவாக்கத்துக்கும் இது காரணமாகியது. நியூ யார்க்கில் முதல் குடியேற்றம் இடம்பெற்ற ஆண்டான 1624ல், ஒல்லாந்தக் குடியேற்றக்காரர்கள் 1,500 நீரெலித் தோலையும், 500 ஒட்டர் என்னும் விலங்குத் தோலையும் ஐரோப்பாவுக்கு அனுப்பியிருந்தனர்.
# இன்கா படை

**இன்கா படை** என்பது இன்கா பேரரசினைக் காக்கவும், அதன் எல்லையை விரிவுபடுத்தவும், எதிரிகளைக் கட்டுப்படுத்தவும் உருவாக்கப்பட்ட ஒரு பல் இனப் படையாகும். இன்கா பேரரசு வளர்ந்ததைப் போலவே அதன் படைபலமும் அதிகரித்தது. இன்கா பேரரசு அதன் உச்சத்தில் இருந்த போது இன்கா படையில் 2 இலட்சம் பேர் இருந்தனர்.  
இன்கா படையில் போர் வீரர்கள் முக்கிய இடம் வகித்தனர். இவர்களுக்கு உணவு, உடை, மற்றும் உணவு உற்பத்தி, வேளாண்மை பாதிக்கப்படாமல் இருக்க அவர்களது குடும்பங்களுக்கு உதவித்தொகையும் வழங்கப்பட்டது.  
இன்கா படையினர் போரில் வென்று தலைநகருக்குத் திரும்புகையில் பெண்களும் குழந்தைகளும் அவர்கள் வீரத்தினைப் போற்றி மரியாதை செய்தனர்.
# இன்கா படை

## கருவிகள்

இன்கா படையினர் தாங்கள் சார்ந்திருந்த இனத்திற்கேற்ப வெவ்வேறு வகையான எளிய ஆயுதங்களைக் கையாண்டனர்.
# இன்கா படை

## கருவிகள்

### பாதுகாப்பு

- தலைக்கவசம்
- மார்புக்கவசம்
# இன்கா படை

## கருவிகள்

### ஆயுதங்கள்

- கோடாரிகள்
- ஈட்டிகள்
- போலா எனப்படும் நுனியில் கற்களைக் கொண்ட கயிறு
- கவண்வில்
# குதிவாதம்

**குதிவாதம்** (*Plantar fasciitis*) என்பது பாதத்தின் அடிப்பகுதியில் உள்ள தடித்த உள்ளங்காலுக்குரிய சவ்வுப் பகுதியில் ஏற்படும் அழற்சி.
# குதிவாதம்

## அறிகுறிகள்

இந்நோயின் முக்கிய அறிகுறி பாதத்தின் குதிப்பகுதியில் வலி ஏற்படும் . சிலவேளைகளில் அப்பகுதி சிவக்கலாம், வீங்கலாம், அல்லது சூடாக இருப்பதை உணரலாம். இவை அழற்சியின் அறிகுறிகளாகும்.
குதிவாதத்தினால் ஏற்படும் வலியானது முக்கியமாக அதிகாலையில் படுக்கை விட்டு எழுந்து முதல் அடி வைக்கும்போது மிக அதிகமாக இருக்கும். சில அடிகள் நடக்க வலி தானே குறைந்து விடும். கவனிக்காது விட்டால் நாட்கள் செல்லச் செல்ல வலி நாள் முழுவதும் துன்பம் தரக் கூடும்.
# குதிவாதம்

## காரணிகள்

குதிவாதம் குதிப்பகுதியிலும், காலின் கெண்டைப் பகுதியிலும் உள்ள தசைகளின் இறுக்கம் இல்லது பாதப்பகுதியின் தளர்ச்சி அல்லது உடற்பயிற்சியைத் தவறாகச் செய்தல் அல்லது பாதத்தின் இயற்கையான வளைவுப் பகுதிக்கு கொடுக்கப்படும் அதிகரித்த வேலைப் பளு (மிக நீண்ட தூரம் ஓடுதல், அதி வேகமாக ஓடுதல், அடிக்கடி ஓடுதல் போன்றவை) போன்ற பலவித காரணங்களால் ஏற்படுகிறது. பொருத்தமற்ற அதாவது அளவற்ற காலணியைஉபயோகிப்பதும் குதிவாதத்திற்குக் காரணமாகலாம். அல்லது தொழில் காரணமாவோ அல்லது பொழுது போக்குப் பழக்கம் காரணமாகவோஇ குதிக்காலுக்குரிய சவ்வுக்கு அதிக வேலை கொடுத்து ஊறு விளைவிப்பதும் காரணமாகலாம்.
# குதிவாதம்

## எளிய பயிற்சி முறைகள்

கால்கள் தரையில் பதியும் வண்ணம் ஒரு நாற்காலியில் அமரவும். பாதத்தின் பத்து விரல்களையும் இருபது முறை உள் பக்கமாய் மடக்கி விரிக்கவும். அடுத்து முன் பாதங்களை தாளம் போடுவது போல இருபது முறை உயர்த்தி இறக்கவும். அடுத்து முன் பாதத்தை ஊன்றியபடி குதிங்கால்களை இருபது முறை தரையை விட்டு மேலே உயர்த்தி இறக்கவும். இந்த மூன்று பயிற்சிகளையும் தினமும் காலை, மாலை இரு வேளையும் கண்டிப்பாக செய்ய வேண்டும். அது போகவும் இடையே எத்தனை தடவை சாத்தியப்படுகிறதோ அத்தனை தடவை செய்யலாம்.
# எம். பி. பரமேஸ்

**எம். பி. பரமேஷ்** ஈழத்து மெல்லிசை மன்னன் என்று கௌரவப் பட்டம் பெற்ற மெல்லிசைப் பாடகர். பரமேஷ் கோணேஷ் இசைத் தென்றல் மெல்லிசைக் குழுவின் பிரதான வாத்தியக் கலைஞர், பாடகர், பாடல் ஆசிரியர், இயக்குநர். இசைக் கழகத்தை (1966 - 1977) இயக்கிய முன்னோடி. திருகோணமலையைச் சேர்ந்தவர். 1984 இல் இருந்து செருமனியில் வாழ்ந்து வருகிறார்.
# எம். பி. பரமேஸ்

## குடும்பப் பின்னணி

இவரது தந்தையார் வித்தியாதிகாரி மா. பீதாம்பரம் பாலபோதினி என்னும் அரிவரிப்புத்தகத்தில் படித்த *அந்த மரம் ஆலமரம் அழகான நல்ல மரம்* என்ற பாடலை எழுதி பிள்ளைப்பாட்டுக் கவிஞர் என்ற கௌரவ விருதை இந்தியக் கலைஞர்கள் மத்தியில் பெற்றுக் கொண்ட ஒரு பிள்ளைப் பாட்டுக் கவிஞர். இலங்கை ஒலிபரப்புக் கூட்டுத்தாபனத்தில் சைவநற்சிந்தனை என்ற நிகழ்ச்சிக்கு சொற்பொழிவாற்றியவர். இவரது தாயார் ஹார்மோனியத்தில் ஈடுபாடு கொண்டவர். இவரது மனைவி சங்கீதபூஷணம் மாலினி பரமேஸ். மகள் பிரபாலினி. இவரது சகோதரர் மெல்லிசைப்பாடகர் எம். பி. கோணேஸ்.
# எம். பி. பரமேஸ்

## கலையுலகில்

இவர் பாடசாலைக்குச் செல்லும் காலத்தில் *ஒளிமயமான எதிர்காலம்* என்னும் டி. எம். செளந்தரராஜனின் பாடலைப் பாடி இசைத் துறைக்குள் நுழைந்தவர். 1968 இல் தானே இயற்றிப் பாடிய 'உனக்குத் தெரியுமா நான் உன்னை நினைப்பது' என்று ஆரம்பமாகும் பாடலினால் ஈழத்து மெல்லிசை உலகில் மிகவும் அறியப்பட்டவர். செருமானியாவில் தனது இசைப்பயணத்தின் இரண்டாவது சகாப்தத்தை உருவாக்கி, மனைவி மாலினியுடனும், மகள் பிரபாலினியுடனும் சேர்ந்து ஐரோப்பியாவின் பலநாடுகளில் இசைநிகழ்ச்சிகளை நடத்தியவர். 1995இல் மனைவியுடனும் மகளுடனும் சேர்ந்து இசையமைத்த *சங்கீதசாம்ராஜ்ஜியம்* என்னும் இசைப்பேழையை வெளியிட்டு ஐரோப்பிய வாழ் தமிழ் மக்கள் மத்தியில் அளப்பரிய புகழைப் பெற்றவர்.
# எம். பி. பரமேஸ்

## பட்டங்கள்

- **ஈழத்து மெல்லிசை மன்னர்கள்** 1972 இல் தினகரன் விழாவை முன்னிட்டு யாழ் வீரசிங்கம் மண்டபத்தில் நடைபெற்ற பரமேஷ் கோணேஷ் இசைத் தென்றல் நிகழ்ச்சியில் ஈழத்தின் நாடகத் தந்தை கலையரசு சொர்ணலிங்கம் அவர்களால் பரமேஷ், கோணேஷ், மகேஷ் ஆகிய மூவருக்கும் ஈழத்து மெல்லிசை மன்னர்கள் என்ற பட்டம் வழங்கிக் கௌரவிக்கப்பட்டது.
- **இயல் இசைக் கலைஞர்கள்** 1972 இல் *யாழ்பாடி யாழ்ப்பாணம் பெயர் கொண்டது* என யாழ்ப்பாணப் புகழ் கொண்ட பாடலை எழுதி இசையமைத்து பாடியதற்காக பண்டிதமணி சி. கணபதிப்பிள்ளை அவர்களால் பரமேஷ், கோணேஷ் இருவருக்கும் இயல் இசைக் கலைஞர்கள் என்று பட்டம் வழங்கிக் கௌரவிக்கப்பட்டது. இது ஈழத்து மெல்லிசைக்குக் கிடைத்த உன்னதமான கெளரவமாக மதிக்கப்படுகின்றது.
# எம். பி. பரமேஸ்

## வெளியிணைப்புகள்

- ஈழத்து மெல்லிசை முன்னோடிகள் பரமேஸ்-கோணேஸ், அன்புமணி
- ஈழத்து மெல்லிசை வரலாற்றில் பரமேஷ் கோணேஷ் செய்த சாதனைகள், தினகரன் வாரமஞ்சரி, ஏப்ரல் 11, 2010
# சி. எல். ஆனந்தன்

**சி. எல். ஆனந்தன்** (*C. L. Anandan*; 15 சூன் 1933 – 25 மார்ச்சு 1989) தமிழ்த் திரைப்பட நடிகர். இவர் 1960 ஆம் ஆண்டில் விஜயபுரி வீரன் படத்தில் கதாநாயகனாக அறிமுகம் ஆனார். சண்டைக் காட்சிகளில் இவர் சிறந்து விளங்கினார்.
# சி. எல். ஆனந்தன்

## நடிப்புத் துறையில்

1960ல் சிட்டாடல் பிலிம்சின் விஜயபுரி வீரன் படத்தில் ஜோசப் தளியத் இயக்கத்தில் ஆனந்தன் கதாநாயகனாக அறிமுகம் ஆனார். ஹேமலதா இப்படத்தில் கதாநாயகியாக நடித்தார். குதிரைச் சவாரி, கத்திச் சண்டைகளில் இவர் நடித்தார். இப்படம் நூறு நாட்களுக்கு மேல் ஓடியது. காட்டு மல்லிகை என்ற படத்தில் புலியுடன் சண்டை போடும் காட்சியில் அவரே நடித்தார். 1962 ஆம் ஆண்டில் வீரத்திருமகன் படத்தில் குமாரி சச்சுவுடன் இணைந்து நடித்தார்.
# சி. எல். ஆனந்தன்

## மறைவு

ஆனந்தன் 1989 மார்ச் 25 இல் மஞ்சள் காமாலை நோயினால் பாதிக்கப்பட்டு தனது 56வது அகவையில் காலமானார். ஆனந்தனின் மனைவி பெயர் லட்சுமி அம்மாள். 3 மகன்கள். 4 மகள்கள். பிற்காலத்தில் நடன நடிகையாக விளங்கிய டிஸ்கோ சாந்தி அவரது மகள்களில் ஒருவர். இன்னொரு மகள் லலிதா குமாரி பிரகாஷ் ராஜை திருமணம் செய்தார். லலிதாகுமாரியும் மகன் ஜெய்ராமும் திரைப்படங்களில் நடித்தனர்
# சி. எல். ஆனந்தன்

## நடித்த திரைப்படங்கள்

- விஜயபுரி வீரன்
- வீரத்திருமகன்
- கொங்கு நாட்டு தங்கம்
- யானை வளர்த்த வானம்பாடி மகன்
- காட்டு மைனா
- காட்டு மல்லிகை
- தனிப் பிறவி
- நீரும் நெருப்பும்
- நீயா நானா
- நானும் மனிதன் தான்
# பழந்தமிழராட்சி (நூல்)

**பழந்தமிழராட்சி** என்பது 1952 இல் தேவநேயப்பாவாணரால் எழுதப்பட்ட 170 பக்கங்கள் கொண்ட ஒரு நூலாகும். இந்நூலில் பழந்தமிழகத்தில் தமிழ் மன்னர் ஆட்சியின் போது நிகழ்ந்தவற்றை, இலக்கிய நூல்களின் துணைக்கொண்டு பாவாணர் எடுத்தியம்புகின்றார். இந்நூலில், அரசியலுறுப்புகள், ஆள்நிலப் பிரிவுகள், அரசர் பாகுபாடு , அரசன் தகுதிகள், அரசுச் சின்னங்கள், அரசியல் வினைஞர் , அதிகாரிகளின் அமர்த்தம், படையும் பாதுகாப்பும், ஆட்சிமுறை, பொருளாதாரம், அளவைகள், பண்டமாற்றுங் காசும் , மறமும் போரும், அறமுங் கொடையும், குற்றமுந் தண்டனையும் , உழவுங் கைத்தொழிலும் , வணிகமும் போக்குவரத்தும், கலையுங் கல்வியும், சமயமும் கொள்கையும், திருப்பணிகள், அரசர் விழாக்கள், சில அரசியற் கருத்துகள், நம்பற்கரிய செய்திகள் , அன்றாட நிகழ்ச்சி, இல்லற வாழ்க்கை , அரசர் முடிவு ஆகிய தலைப்புக்களின் கீழ் அக்காலத்தில் நிலவி வந்த ஆட்சி பற்றி விளக்கப்படுகின்றது. மேலும், பின்னிணைப்பாக மக்கள் நிலைமை, மொழி நிலைமை , சீமையரசாட்சி வகைகள், வேத்தியல் எழுத்தும் நூல்களும் ஆகியனவும் கூறப்படுகின்றன.
# பழந்தமிழராட்சி (நூல்)

## அரசர் பாகுபாடு

அரசர் குறுநிலமாளும் சிற்றரசர், பெருநிலமாளும் தலைமையரசர், பலநிலமாளும் பேரரசர் என மூன்று வகைப்படுவர். சிற்றரசர் மன்னர் என்றும், தலைமையரசர் வேந்தன் அல்லது கோ எனவும் அழைக்கப்படுவர் என்றும் இந்நூலில் கூறப்படுகிறது. அதாவது மன்னன் எனும் பதவியிலும் கோ எனும் பதவி பெரியது எனும் செய்தியைத் தருகிறார்.
# பழந்தமிழராட்சி (நூல்)

## அரசுச் சின்னங்கள்

பாவாணர் அரசுச் சின்னங்களாக குலம், பெயர், முடி, கோல், மாலை, கட்டில், குடை, கொடி, முத்திரை. முரசு, கடிமரம், குதிரை, யானை, தேர், மனை என்பனவற்றைக் கூறுகின்றார். இருபத்தொரு அரசுச் சின்னங்கள் சூடாமனி நிகண்டில் கூறப்பட்டுள்ள போதிலும் அவற்றுள் பல "மங்கலப் பொருள்களும் அரணும் உவமையுமாதலின்" அவற்றைப் பற்றிக் கூறவில்லை என்றும் சொல்கிறார்.
# பழந்தமிழராட்சி (நூல்)

## படையும் பாதுகாப்பும்

இப்பகுதி பாதுகாப்புக்காக சூழ்ந்திருந்த மதில், வழங்கிய பொறிகள் என்பன பற்றி கூறுகின்றன. மதுரை மதிலரண் பல்வேறு பொறிகளைக் கொண்டிருந்ததென்று கூறுவனவற்றையெல்லாம் கூறுகின்றார். எடுத்துக்காட்டாக ஒன்றிரண்டைக் கூறுவதற்கு,  
காய்பொன்னுலை - உருகக் காய்ச்சியெறியும் எஃகு உலை  
கல்லுமிழ் கவண்-கல்லையெறியும் இருப்புக் கவண் (இடங்கணி). என்பவற்றினைக் கூறலாம். இப்படி முப்பத்தைந்து பொறிகளைக் கூறுகிறார்.
# பழந்தமிழராட்சி (நூல்)

## அளவைகள்

எண்ணல் அளவை, எடுத்தல் அளவை, முகத்தல் அளவை, நீட்டல் அளவை, கால அளவை என்பன பற்றிக் கூறுகின்றார்.
நிலவரி விதிக்கும் பொருட்டு சோழவள நாடு முழுவது முதலாம் இராச இராசன் காலத்தில் ஒருமுறையும், முதல் மற்றும் மூன்றாம் குலோத்துங்கன் காலங்களிலும் அளக்கப்பட்டது எனக் கூறும் செய்தி நீட்டல் அளவையில் கூறப்படுகின்றது.
# குடிப்படை

**குடிப்படை** (Militia) - ஒரு நாட்டின் இராணுவத்திற்குத் தேவையான நேரத்தில் உதவி புரிவதற்காக, முன்னேற்பாடாக அமைக்கப்பட்டிருக்கும் படை.அமைதி நிலவும் காலத்தில் நிலையான பெரும்படையைப் பராமரிப்பது என்பது எந்த நாட்டினாலும் இயலாத ஒன்றாகும். அப்படிச் செய்தால் நாட்டின் பொருளாதார வசதிகளும், செல்வமும் சீர்கெடும். எனவே, போரில் அல்லது அயலவர் படையெடுப்பை முறியடிக்கும் பணியில் இராணுவம் ஈடுபட்டிருக்கும் பொழுது, உள்நாட்டில் அமைதிக் காக்கவும், பாதுகாப்பு நடவடிக்கைகளை மேற்கொள்ளவும் குடிப்படை அமைக்கப்படுகிறது.இப்படையினருக்கு எல்லாப்படைப்பயிற்சிகளும் அளித்து, இரண்டாவது வரிசை இராணுவமாக உருவாக்குகின்றனர். இதனால் போர் நடவடிக்கைகளுக்குக் கூடுதலான வீரர்கள் தேவைப்படும் பொழுது, ஏற்கனவே பயிற்சி பெற்று முன்னேற்பாடாக இருக்கும் இப்படையிலிருந்து, இராணுவத்திற்கு வீரர்களை சேர்த்துக் கொள்ளப் படுகின்றனர்.
# குடிப்படை

## இந்திய அமைப்பு

இந்தியாவில் குடிப்படை என்ற பெயரில் ஒரு அமைப்பு இல்லை. எனினும், பிரதேசப்படை(Territorial army), லோக் சகாயக் சேனை(Lok sahayak sena) என்னும் இரண்டு அமைப்புகள் குடிப்படையின் தரத்துடன் இருக்கிறது.
# குடிப்படை

## இந்திய அமைப்பு

### பிரதேசப்படை

பொதுமக்களையும் நாட்டுப்பாதுகாப்பில் ஈடுபடுத்துவதே, இப்படையின் முக்கிய நோக்கமாகும். தரைப்படைக்குப் பக்கபலமாக இருந்து, போக்குவரத்துப் பாதைகளையும், கடற்கரைகளைக் காப்பதும், பொதுவாக நாட்டில் அமைதியும், சட்டமும் நிலவுவதற்கு, அரசாங்கத்துக்கு உறுதுணையாக நிற்பதும், தேவையானபோது இராணுவத்திற்கு ஆட்களை அனுப்பி உதவுவதுமே இதன் கடமைகளாகும்.இந்தியாவில் இரண்டாவது பாதுகாப்பு அணியாக (second line defence) 1949-இல் , பிரதேசப்படையொன்று அமைக்கப்பட்டது. *பிரதேசப்படைச் சட்டம் 1948*, செப்டம்பரில் இந்திய நாடாளுமன்றம் நிறைவேற்றியது. 1949 முதல் ஆட்களைச் சேர்ப்பது தொடங்கப் பட்டது. இப்படையில் பல்வேறு படைக்கல, படைப்பணி அணிகள் உள்ளன. அவை வருமாறு;-
1. பீரங்கிப்படை - இதில் வானூர்தி எதிர்ப்பும், கரைப் பாதுகாப்பும் அடங்குகிறது.
1. பொறி இயலர் அணி - இதில் துறைமுக தொடருந்துப் பிரிவுகளும் அடங்கும்.
1. செய்தி அணி - தபால் தந்தி உட்பட
1. தரைப்படை அணி
1. மருத்துவப்படை அணி
1. மின்சார-எந்திரப் பொறியியலர் படை அணி
# குடிப்படை

## இந்திய அமைப்பு

### பயிற்சியும், சலுகைகளும்

இவ்விதம் திரட்டப்படும் படை அணிகள், மாநிலப் பிரிவுகள்,நகர்பிரிவுகள் என இருவகையாக ஆட்களைத் தேர்ந்தெடுத்துப் பயிற்சியளிக்கின்றனர். பயிற்சி ஏதுமில்லாத சாதாரணத் தொழிலாளர்கள் முதல் உயர்ந்த தொழில் நுட்ப நிபுணர்கள் வரை, 18 முதல் 35 வயதுடைய(அகவையுடைய), திடமான உடல்உடைய எல்லோரும் இப்படையில் சேரத் தகுதியுள்ளவர்கள் ஆவார்கள். முன்னாள் இராணுவத்தினருக்கும் உயர்ந்த தொழில் நுட்பத் தகுதி வாய்ந்தவர்களுக்கும் வயது வரம்பு தளர்த்தப்படுகிறது. அரசு ஊழியரும், தனியார் அலுவலக ஊழியரும் கூட இப்படையில் சேரலாம்.அவர்களின் பயிற்சிகாலங்கள், அவர்கள் முன்னர் பணிசெய்த இடங்களின் பணிநாட்களையே குறிக்கும். இந்நடைமுறை மூலம் பயின்றவர்களின் வேலை முன்னிலைக்(seniority) காக்கப்படுகிறது.  
பயிற்சிக்கு ஏற்ப நிரந்திரப் படைப்பிரிவினருக்கு அளிக்கப் படும் சம்பளங்களும், சலுகைகளும் இவர்களுக்கும் அளிக்கப்படுகிறது. இத்தகையப் பயிற்சிக்கு உரிய நிறுவனங்களும், அலுவலகங்களும் பயிற்சிக்கு தடையேதும் இல்லாமல் அனுப்ப வேண்டும்.
மேற்கூறியவைகள் பிரதேசப்படைச் சட்டத்தின் மூலம் காக்கப் படுகிறது. இந்திய இராணுவக் கழகத்தில் அளிக்கப்படும் அதிகாரிகள் பயிற்சிக்கு, பிரதேசப்படையினரையும் சேர்த்துக்கொள்ள2.5% இட ஒதுக்கீடு செய்யப்பட்டுள்ளது.இக்கழகத்தில் பயிற்சி முடிந்ததும், இராணுவத்தில் நிலையான ஆணைப் பெற்ற அதிகாரிகளாகச் சேர்த்துக் கொள்ளப்படுகிறார்கள். எச்சூழ்நிலைகளிலும் மேற்கண்டப் பயிற்சி பெற்றவர்கள், இந்தியாவுக்கு வெளியே பணியில் அமர்த்தப்பட மாட்டார்கள்.
# குடிப்படை

## இந்திய அமைப்பு

### பயிற்சியும், சலுகைகளும்

#### மாநிலப் பிரிவுகள்

மாநிலப்பிரிவுகளுக்கு , ஆட்கள் கிராமப் பகுதிகளிலிருந்து சேர்க்கப் படுகிறார்கள். இவர்களுக்கு ஆண்டுதோறும் 2,3 மாதங்கள் தொடர்ச்சியாகப் பயிற்சியளிக்கப் படுகிறது.
# குடிப்படை

## இந்திய அமைப்பு

### பயிற்சியும், சலுகைகளும்

#### நகரப்பிரிவுகள்

நகரப்பிரிவுகளுக்கு, ஏற்கனவே அமைந்துள்ள பெரியநகரங்களிலிருந்து ஆட்கள் சேர்க்கப்படுகின்றனர். இவர்களுக்கு வாராந்திர அடிப்படையில் மாலை வேளைகளிலும், ஞாயிற்றுக் கிழமைகளிலும், விடுமுறை நாட்களிலும் பயிற்சி அளிக்கப்படுகிறது. அவ்வப்போது இவர்களுக்கென, தொடர்ந்து நான்கு நாட்களுக்கு மேற்போகாமல் பயிற்சி முகாம்களும் நடத்தப் படுகின்றன.
# குடிப்படை

## இந்திய அமைப்பு

### லோக் சகாயக் சேனை

இந்தியா சுதந்திரம் பெற்ற நாளிலிருந்து, நாட்டு மக்களுக்கு இராணுவப் பயிற்சி அளிக்க வேண்டும் என்ற கோரிக்கை வலியுறுத்தப்பட்டு வந்தது. இதற்கிணங்க,1950-இல் *பிரதேசத் துணைப்படை* அமைக்கப்பட்டது. பொதுமக்களில் இயன்ற அளவு அதிகமானவர்களுக்கு அடிப்படையான இராணுவப் பயிற்சியளிப்பதே இத்திட்டத்தின் முக்கிய நோக்கம். பின்னர், இத்திட்டத்தின் செயல்வரம்பை மேலும் விரிவு படுத்த எண்ணி, பிரதேசத் துணைப்படையைக் கலைத்து விட்டு, அதற்குப் பதிலாகத் *தேசியத் தொண்டர் படை* நிறுவினார்கள். இப்படைக்குத்தான் பின்னர் *லோக் சகாயக் சேனை* எனப் பெயிரிடப்பட்டது.  
*லோக் சகாயக் சேனை* 1955, மே, 1-இல் தொடங்கப்பட்டது. ஐந்து ஆண்டுகளுக்குள் ஐந்து இலட்சம் பேருக்கு இராணுவப் பயிற்சியளிக்கத்திட்டமிடப்பட்டது.
முன்னால் இராணுவத்தினர், தேசிய மாணவர் படையினர் தவிர, 18 முதல் 40 வயதுவரையுள்ள உடல்திடமுடைய மற்ற எல்லோரும் இச்சேனையில் சேரலாம்.முன்னால் இராணுத்தினரும், மாணவர் படையினரும், *பிரதேசப் படை*யில் மட்டுமே சேர்த்துக் கொள்ளப்படுவர்.  
தேசியப் பணியில் மக்களுக்கு ஆர்வம் உண்டாகும் படி செய்வதும், அவர்களை ஒழுங்கையும், கட்டுப்பாட்டையும் கடைப்பிடிக்கும்படி செய்வதும், அவர்களிடம் தன் கையே தனக்குதவி என்ற மனப்பான்மையையும், பொறுப்புணர்ச்சியையும் வளர்ப்பதுமே இச்சேனையின் முக்கிய நோக்கங்களாகும். மாறாக, **நாட்டுப் பாதுகாப்புக்கான படைவீரர்களைத் தேர்ந்தெடுப்பது இதன் நோக்கம் அன்று**.  
லோக் சகாயக் சேனையின் சார்பில் நாடெங்கிலும் பயிற்சி முகாம்கள் நடத்தப்படுகின்றன.இம்முகாம்களில், சேனை வீரர்களுக்கு, உடற்பயிற்சிகள், துப்பாக்கிப் பயிற்சிகள், போர்க்கள அடிப்படைப் பொறியியல் பயிற்சிகள், முதலுதவிப் பயிற்சிகள், சுகாதாரப் பயிற்சிகள் முதலிய இராணுவப் பயிற்சிகளோடு, பொதுக் கல்வியும் புகட்டப்படுகிறது.பயிற்சி முகாம்கள் ஒன்று அல்லது இரண்டு வாரங்கள் தொடர்ச்சியாக நடக்கும். எல்லையோர மாநிலங்களில் 15 நாட்கள் நடைபெறும். ஒவ்வொரு முகாமிலும் அதிக அளவு 500 பேருக்குப் பயிற்சியளிக்கப்படும்.  
1955, மே1-லிருந்து, 1963 டிசம்பர், 31 முடிய நாடெங்கிலும் மொத்தம் 1,671 பயிற்சி முகாம்கள் நடந்துள்ளன. இவற்றில் மொத்தம் 7,40,284 பேர் பயிற்சி பெற்றிருக்கின்றனர். பொது மக்களை உடலாலும், உள்ளத்தாலும் திடமான குடிமக்களாக உருவாக்குவதற்கு *லோக் சகாயக் சேனை* உறுதுணையாக இருக்கிறது.
# ஏமி வைன்ஹவுஸ்

**ஏமி ஜேட் வைன்ஹவுஸ்** (*Amy Jade Winehouse*, செப்டம்பர் 14, 1983 - சூலை 23, 2011) ஐக்கிய இராச்சியத்தை சேர்ந்த ஆங்கில பாடகரும் பாடலாசிரியரும் ஆவார். 2003ல் வெளிவந்த இவரின் ஃபிராங் என்ற இசைத்தட்டு ஐக்கிய இராச்சியத்தில் பெரும் வெற்றி பெற்றது. இது மெர்க்குரி பரிசுக்கு பரிந்துரைக்கப்பட்டது. 2006ல் வெளி வந்த *பேக் டு பிளாக்* என்ற இசைத்தட்டு 6 கிராமி விருதுகளுக்கு பரிந்துரைக்கப்பட்டு 5 விருதுகளை பெற்றது. இவரே 5 கிராமிய விருதுகளை வென்ற முதல் பிரித்தானியர் ஆவார். சிறந்த பிரித்தானிய பெண் கலைஞருக்கு வழங்கப்படும் ***பிரிட்*** விருதை 2007ல் பெற்றார்.  
பிரித்தானியாவில் இசைத்துறை புத்துயிர் பெற இவரின் இசை வெற்றி காரணமாகவிருந்தது. இவரின் தனிப்பட்ட பாணி காரணமாக அலங்கார வடிவமைப்பாளர்கள் பலரின் ஆதரவை பெற்றிருந்தார். இவர் போதை மருந்துகளும் மதுவும் அதிகளவில் பயன்படுத்தி அதனால் பல சிக்கல்களை சந்தித்தார். இவர் தன் பெயர் கெடும் விதமாக நடக்கும் நடத்தையினால்2007 முதல் இறக்கும் வரை சிறு பக்க செய்தி இதழ்கள் பெரும்பாலும் இவரைப்பற்றி செய்தி வெளியிட்டன. இவரும் இவரின் முன்னாள் கணவருமான பிளேக் ஃபில்டரும் பல சட்ட சிக்கல்களை சந்தித்தனர். இதன் காரணமாக அவரின் முன்னாள் கணவர் சிறை தண்டனை அனுபவித்தார். 2008ல் இவர் பல உடல் நலக்கேடுகளால் பாதிக்கப்பட்டார். இதனால் இவரின் உடல்நலமும் தொழில் வாழ்க்கையும் பாதிக்கப்படும் சூழல் உருவாகியது.  
இவர் தன் 27ம் வயதில் 23 சூலை, 2011 அன்று தனது லண்டன் இல்லத்தில் மரணமடைந்தார். காவல் துறை இவரின் இறப்புக்கான காரணம் இன்னும் தெரியவில்லை என கூறியுள்ளது".
# இரண்டாயிரமாவது தேர்வுத் துடுப்பாட்டம்

தேர்வுத் துடுப்பாட்ட வரலாற்றின் **இரண்டாயிரமாவது தேர்வுத் துடுப்பாட்டம்** சூலை 21 2011 இல் இந்தியாவுக்கும், இங்கிலாந்துக்கும் இடையே லண்டனின் லார்ட்ஸ் மைதானத்தில் ஆரம்பமானது. மார்ச் 15ம் 1877 திகதி ஆரம்பமான தேர்வுத் துடுப்பாட்டப் போட்டிகளின் எண்ணிக்கை சூலை 21 2011 ஆம் திகதி 2000ஐ எட்டியது.
# இரண்டாயிரமாவது தேர்வுத் துடுப்பாட்டம்

## முதல் 500 தேர்வுத் துடுப்பாட்டங்கள்

முதலாவது தேர்வுத் துடுப்பாட்டமானது மார்ச் 15 1877 ஆம் திகதி முதல் மார்ச் 19 1877 ஆம் திகதிவரை ஆத்திரேலியா, இங்கிலாந்து அணிகளுக்கு இடையில் மெல்போர்ன் மைதானத்தில் நடைபெற்றது. இதில் ஆத்திரேலியா அணி 45 ஓட்டங்களால் வெற்றியீட்டியது. 500 ஆவது தேர்வுத் துடுப்பாட்டம் டிசம்பர் 30, 1960 முதல் ஜனவரி 3 1961, திகதிவரை மெல்போர்னில் ஆத்திரேலியா - மேற்கிந்திய அணிகளுக்கு இடையில் நடைபெற்றது. இதில் ஆஸி. அணி 7 விக்கெட்டுகளால் வெற்றியீட்டியது.
# இரண்டாயிரமாவது தேர்வுத் துடுப்பாட்டம்

## முதல் 500 தேர்வுத் துடுப்பாட்டங்கள்

#### காலம்

1877 ஆம் ஆண்டு தொடக்கம் முதல்[500 தேர்வுத் துடுப்பாட்டப் போட்டிகளை விளையாடி முடிக்க எடுத்துக் கொண்ட காலம் 83 ஆண்டுகளாகும். முதல் 500 தேர்வுத் துடுப்பாட்டப் போட்டிகளும் விளையாடும் காலப் பிரிவில் இங்கிலாந்து - ஆத்திரேலியா அணிகள் மாத்திரமே அதிக போட்டிகளில் விளையாடின. முதல் 500 தேர்வுத் துடுப்பாட்டப் போட்டிகளின் போது ஆண்டுக்கு சராசரியாக 6 தேர்வுத் துடுப்பாட்டப் போட்டிகள் வீதமே விளையாடப்பட்டுள்ளன.
# இரண்டாயிரமாவது தேர்வுத் துடுப்பாட்டம்

## இரண்டாவது 500 தேர்வுத் துடுப்பாட்டங்கள்

இரண்டாவது 500 தேர்வுத் துடுப்பாட்ட போட்டிகளையும் விளையாட எடுத்துக் கொண்ட காலம் 24 ஆண்டுகளாகும். இந்தக் காலப் பிரிவில் ஆண்டொன்றுக்கு சராசரியாக 20 துடுப்பாட்டப் போட்டிகள் விளையாடப்பட்டுள்ளன. முதல் 1000 தேர்வுத் துடுப்பாட்டப் போட்டிகளையும் விளையாட எடுத்துக் கொண்ட காலம் 107 ஆண்டுகளாகும். 1000மாவது தேர்வுப் போட்டி நவம்பர் 25 1984ஆம் திகதி நவம்பர் 29 1984ஆம் திகதி வரை பாக்கித்தான் - நியூசிலாந்து அணிகளுக்கிடையில் ஹைதராபாத் நியாஸ் அரங்கில் நடைபெற்றது. இதில் பாக்கித்தான் அணி 7 விக்கெட்டுகளால் வெற்றியீட்டியது.
# இரண்டாயிரமாவது தேர்வுத் துடுப்பாட்டம்

## மூன்றாவது 500 தேர்வுத் துடுப்பாட்டங்கள்

மூன்றாவது 500 தேர்வுப் போட்டிகளும் 16 ஆண்டுகளுக்குள் விளையாடி முடிக்கப்பட்டுள்ளன. சராசரியாக இந்தக் காலப் பிரிவில் ஆண்டொன்றுக்கு 31 தேர்வுப் போட்டிகள் விளையாடப்பட்டுள்ளன. சூன் 15, 2000 ஆம் திகதி முதல் சூன் 17, 2000 திகதி வரை இங்கிலாந்து - மேற்கிற்திய அணிகளுக்கு இடையில் நடைபெற்றது. எஜ்பாஸ்டனில் நடைபெற்ற இந்தப் போட்டியில் மேற்கிந்திய அணி இன்னிங்ஸ் மற்றும் 93 ஓட்டங்களால் வெற்றியீட்டியது.
# இரண்டாயிரமாவது தேர்வுத் துடுப்பாட்டம்

## நான்காவது 500 தேர்வுத் துடுப்பாட்டங்கள்

நான்காவது 500 தேர்வுத் துடுப்பாட்டங்களையும் விளையாட எடுத்துக் கொண்ட காலம் 11 ஆண்டுகள் மாத்திரமே. இந்தக் காலப் பிரிவில் சராசரியாக ஆண்டொன்றுக்கு 45 போட்டிகள் வீதம் விளையாடப்பட்டுள்ளன. 2000மாவது போட்டி சூலை 21 2011ஆம் திகதி இங்கிலாந்து - இந்திய அணிகளுக்கு இடையில் நடைபெற்றது. இப் போட்டியில் இங்கிலாந்து 196 ஓட்டங்களினால் வெற்றியீட்டியது. முதல் 1000 தேர்வுத் துடுப்பாட்டப் போட்டிகளையும் விளையாட 107 ஆண்டுகள் எடுத்துக்கொண்ட அதே நேரத்தில் கடைசி 1000 போட்டிகளையும் விளையாட 27 ஆண்டுகள் மாத்திரமே எடுத்துக்கொள்ளப்பட்டுள்ளன.
# இரண்டாயிரமாவது தேர்வுத் துடுப்பாட்டம்

## 2000 போட்டிகள் வரை

இதுவரை நடந்து முடிந்துள்ள 2000 தேர்வுத் துடுப்பாட்டப் போட்டிகளில் 19,60,949 ஓட்டங்கள் பெற்றப்பட்டுள்ளதோடு 61,209 விக்கெட்டுகள் வீழ்த்தப்பட்டுள்ளன. 1300 ஆட்டங்களில் முடிவு கிடைத்துள்ளன. 698 போட்டிகள் வெற்றி தோல்வி இன்றி சம நிலையில் முடிந்துள்ளன. இரண்டு போட்டிகள் சரிசமமான ஓட்டங்களைப் பெற்று போட்டி முடிந்துள்ளன.
# ஷாஜி என். கருண்

**ஷாஜி நீலகண்டன் கருண்** (*Shaji Neelakantan Karun*, 1 சனவரி 1952 – 28 ஏப்ரல் 2025) தேசியத் திரைப்பட விருது பெற்ற மலையாள இயக்குநரும், ஒளிப்பதிவாளரும் ஆவார்.
# ஷாஜி என். கருண்

## வாழ்க்கை

1952 சனவரி முதலாம் தேதி என். கருணாகரனுக்கும் சந்திரமதிக்கும் மகனாக கேரளத்தில் கொல்லம் நகரில் பிறந்தார். திருவனந்தபுரத்தில் வளர்ந்தார். 1971ல் பூனா திரைக்கல்லூரியில் சேர்ந்தார். ஒளிப்பதிவில் 1975ல் தங்கப்பதக்கம் பெற்று பட்டம்பெற்றார். அனசூயா வாரியர் இவரது மகள்.மகன் அனில் 1976ல் கேரள திரைப்படக் கழகத்தின் அதிகாரியாக பணியேற்றார்.  
ஜி.அரவிந்தனின் நண்பரான ஷாஜி அரவிந்தனின் படங்களுக்கு ஒளிப்பதிவு செய்ய ஆரம்பித்தார். 1977ல் வெளிவந்த தம்பு முதல் படம். அவர் இயக்கிய முதல் படம் பிறவி குறும்படங்களையும் ஆவணப்படங்களையும் இயக்கியிருக்கிறார். திருவனந்தப்புரம் திரைவிழாவின் தலைவராகவும் கேரள அரசு திரை கழகத்தின் தலைவராகவும் பணியாற்றினார்
# ஷாஜி என். கருண்

## விருதுகள்

- பத்மஸ்ரீ (2011)
- Ordre des Arts et des Lettres (1999)  
;ஒளிப்பதிவு
- ஈஸ்ட்மென் கொடாக் விருது, ஹவாய் திரைவிழா (1989)
- தேசிய விருது , தம்பு (1977
- கேரள அரசு விருது காஞ்சனசீதா (1979) ) எஸ்தப்பான் [1981 ] ஒந்நுமுதல் பூஜ்யம் வரை [1986]  
;இயக்கம்
- கான் திரைப்பட விழா விருது ஸ்வம் 1994
- கான் விழா விருது பிறவி 1989
- லண்டன் திரை விழா விருது பிறவி
- லொகோர்னோ விழா விருது பிறவி 1989
- கான விழா விருது வனப்பிரஸ்தம் 1999  
;தேசிய திரைப்பட விருது  
- 2010 குட்டிசிராங்க்
- 2000 வனபிரஸ்தம்
- 1997 Sham's Vision (English)
- 1995 ஸ்வம் (ஜூரி விருது)
- 1989 பிறவி
- 1979 தம்பு ஒளிப்பதிவுக்காக
# ஷாஜி என். கருண்

## குறும்படங்கள்

- Wild Life of Kerala (1979)
- Kerala Carnival (1980)
- கண்ணிகள் (1986)
- Sham's Vision (1996)
- பாவம் (1998)
- ஜி அரவிந்தன் (2000)
- Big Man & Small World (2002)
- ஏ.கே.ஜி (2007)
# மதுசாரா கொழுப்புநிறை கல்லீரல் நோய்

**மதுசாரா கொழுப்புமிகு ஈரல் நோய்** (அல்லது) **மதுவால் அல்லாத கொழுப்புநிறை கல்லீரல் நோய் ** (Non-alcoholic fatty liver disease, **NAFLD**) என்பது கல்லீரலில் கூடுதலான குடிப்பதனால் அல்லாது கலங்களில் கொழுப்பு சேகரிக்கப்பட்டு (கொழுப்புச் சேதம்) கொழுப்பான கல்லீரலுக்கு காரணமான ஓர் நோயாகும். இந்த நோய் இன்சுலின் எதிர்ப்பு மற்றும் வளர்சிதை மாற்ற நோய்க்குறியுடன் தொடர்புள்ளது; பிற இன்சுலின் எதிர்ப்பு நோய்களுக்கு (எ.கா. இரண்டாம் வகை நீரிழிவு நோய்)கொடுக்கப்படும் சிகிட்சைமுறைகளான எடைகுறைப்பு, மெட்ஃபார்மின் மற்றும் தியாசோலிடிநேடியோன்கள் இதனையும் குணப்படுத்தும். இதன் முற்றிய வடிவமான *மதுவால் அல்லாத கொழுப்பு ஈரலழற்சி* (**NASH**) கல்லீரல் இழைநார் வளர்ச்சிக்கான முதன்மைக் காரணமாகக் கருதப்படுகிறது.
# வோல்கா ஆறு

**வோல்கா ஆறு** ஐரோப்பாக் கண்டத்தின் மிகவும் நீளமான ஆறு. இது உருசிய நாட்டின் மத்திய பகுதியினூடாகப் பாய்ந்து காஸ்பியன் கடலில் கலக்கிறது. இது உருசியாவின் தேசிய ஆறாகவும் கருதப்படுகிறது. உருசிய நாட்டின் தலைநகர் மாஸ்கோ உட்பட ரசிய நாட்டின் 20 பெரிய நகரங்களுள் 11 இவ்வாற்றின் கரையிலேயே அமைந்துள்ளன.  
திவேர் மாகாணம் அஸ்தாவ்ஸ்கிப் பகுதியில் உள்ள வோல்காவேர்கொவியே எனும் கிராமத்தில் கடல் மட்டத்தில் இருந்து 228 மீட்டர்கள் உயரத்தில் வோல்கா ஆற்றின் நீரூற்று அமைந்துள்ளது. வோல்காவின் நீரேந்து பிரதேசம் வல்தாய் மேட்டுப் பகுதிகள், மத்திய உருசிய மேட்டுப் பகுதிகள் ஆகியனவற்றில் தொடங்கி கிழக்கு நோக்கி உரால் மலைகள் வரை பரந்துள்ளது. வோல்கா ஆற்றின் நீளம் 3690 கிலோமீட்டர்கள் ஆகும். உருசியக் கலாச்சாரத்தில் இந்த ஆறு ஒரு முக்கிய அடையாளத்தைக் கொண்டுள்ளதுடன் உருசிய இலக்கியத்திலும் நாட்டுப்புறக் கலைகளிலும் வோல்கா-மாத்துஷ்கா (தாய் வோல்கா) என அடிக்கடி குறிப்பிடப்படுகிறது.
# வோல்கா ஆறு

## பெயரீடு

கி.பி. முதலாம் நூற்றாண்டின் நூலாசிரியர்களான தொலெமி மற்றும் அமியானஸ் மார்செளினஸ் ஆகியோரால் வோல்கா ஆறானது **ரா** எனும் பெயர் கொண்டு அழைக்கப்பட்டது. இது ஈரானியப் பழமை மொழியான சிதியன் மொழியில் இருந்து எடுக்கப்பட்டது.  
ஐரோப்பிய மத்திய காலத்தில் ஆற்றின் கரையோரப் பகுதிகளில் வசித்த துருக்கிய மக்களால் "பெரிய ஆறு" எனக் கருத்து வருமாற்போல் **இட்டில்** அலல்து **அட்டேல்** என அழைக்கப்பட்டது. இன்றைய துருக்கி மொழிகளில் இடெல் (தடர மொழி), அத்தால் (சுவாசு மொழி), இதெல் (பசுகிர மொழி), இடில் (துருக்கிய மொழி) என்று வோல்கா அழைக்கப்படுகின்றது.  
ஆற்றின் உருசியப் பெயர் வோல்கா சிலாவிய முந்து மொழியில் காணப்பட்ட "வோல்கா" எனும் சொல்லில் இருந்து பெறப்பட்டது. இதன் கருத்து ஈரம் என்பதாகும். இது பெரும்பாலான சிலாவிய மொழிகளில் இன்றும் பேணப்படுகின்றது. உருசிய, பல்கேரிய, சுலோவேனிய மொழிகளில் விளாகா , உக்ரைன் மொழியில் வலோகா என்பது ஈரத்தைக் குறிக்கின்றது.
# வோல்கா ஆறு

## வரலாற்றுத் தரவுகள்

வோல்காவைப் பற்றிய முதல் வரலாற்றுப் பதிவு எரோடோட்டசால் பாரசீக மன்னன் முதலாம் தாரியசுக்கும் சிதியர்களுக்கும் இடையேயான போரைப்பற்றிய வரலாற்றுக் குறிப்பில் எழுதப்பட்டுள்ளது. வோல்காவின் பிரதேசங்களில் ஆதி இந்தோ ஐரோப்பிய மக்களது நாகரிகம் மற்றும் குடியேற்றம் உருவாகியது என்று பரவலாக அறியப்படுகின்றது. முதலாம் ஆயிரமாண்டுகளில் ஹன் மற்றும் துருக்கி இனக் குழு மக்கள் இங்கு குடியேறியதைத் தொடர்ந்து அங்கிருந்த சிதியர்கள் இடம்பெயர்ந்தனர்.  
பண்டைய காலத்து அறிவியலாளரான தொலெமி தனது புவியியல் வரைபடத்தில் (நூல் 5, அத்தியாயம் 8, ஆசியாவின் இரண்டாவது நிலப்படம்) இதனை ரா என்று குறிப்பிட்டுள்ளார். டொன் எனப்படும் ஆறும் வோல்காவும் ஒரே மேற்கிளைகளைப் பகிருகின்றன என்று தொலெமி நம்பியிருந்தார்.  
வோல்காவின் நீரேந்து பிரதேசம் ஆசியாவில் இருந்து ஐரோப்பாவுக்கு மக்கள் நகருவதற்கு ஏற்றதொரு பகுதியாக முக்கியத்துவம் பெற்றிருந்தது. ஏழாம் பதின்மூன்றாம் நூற்றாண்டுகளில் காமா எனும் ஆற்றுடன் வோல்கா ஆறு இணையும் இடத்தில் அமைந்த பிரதேசம் வோல்கா பல்காரியா என்று அழைக்கப்பட்டது, இது தற்போதைய ஐரோப்பிய உருசியா ஆகும். அடில், சாக்சின், சராய் என்பன ஐரோப்பிய மத்திய காலப்பகுதியில் அமைந்த வோல்கா நகரங்கள் ஆகும். இந்த ஆறு எசுக்காண்டினாவியா, ருஸ், வோல்கா பல்காரியா ஆகியனவற்றை கசாரியா மற்றும் பாரசீகத்துடன் இணைத்து முக்கிய வர்த்தகப் பாதையை உருவாக்கிக்கொள்ள ஏதுவாக இருந்தது. வோல்காவின் கீழ்ப்பகுதிகளை கசார்கள் கட்டுப்பாட்டில் வைத்திருந்தனர்.  
பின்னர் இந்த இராச்சியங்கள் கசானிய கான்கள் மற்றும் அஸ்ட்ரகான் கான்கள் என இரண்டாக பிளவுபட்டது. இந்த இரண்டு இராச்சியங்களும் பதினாறாம் நூற்றாண்டில் உருசிய-கசான் போரின் பின்னர் உருசியர்களால் வெற்றிகொள்ளப்பட்டது.  
வோல்காவின் மாபெரும் வளைவு அமைந்துள்ள நகரம் வோல்காகிராத் ஆகும். இரண்டாம் உலகப் போரின் போது ஸ்டாலின்கிராட் எனும் பெயரைக் கொண்டிருந்த இந்நகரத்தில் உருசியர்களுக்கும் செருமானியர்களுக்கும் இடையே வலுவான போர் ஏற்பட்டிருந்தது.